הרכבת התחתית של ניו יורק
קווי הרכבת התחתית

קווים רבים של הרכבת התחתית של ניו יורק עוברים על אותן מסילות (בניגוד לקווי רכבת תחתית אחרים בעולם שבהם כל קו עובר רק על מסילה אחת). בשל כך המונח "קו" בעברית נאמר לרוב בהקשר של "מסלול" (Route) ולא בהקשר של מסילת ברזל פיזית (Line). בניו יורק, המסלולים של קווי הרכבת משתנים לעיתים קרובות, כאשר תחנות קישור חדשות נפתחות או כאשר דפוסי השירות משתנים. לפי המינוח הרשמי של מפעילי הרכבת התחתית של ניו יורק, המונח "קו" (Line) מתאר את מסילת הברזל הפיזית שבה "מסלול" הרכבת (Route) משתמש בדרך ממסוף אחד למשנהו. ה"מסלולים", אשר מכונים לעיתים גם "שירותים" (Services), מסומנים במספרים ובאותיות, ואילו ל"קווים" (Lines) יש שמות.
על מנת לאפשר תנועה מקבילה של רכבות מהירות ומאספות, קווים (Lines) רבים בנויים בני 3 או 4 מסילות (Tracks). בקו בן 4 מסילות זוג המסילות החיצוני מיועד לרכבות מאספות והפנימי למהירות. בקו בן 3 מסילות זוג המסילות החיצוני מיועד לרכבות מאספות, ואילו המסילה הפנימית היחידה לרכבות מהירות בכיוון השיא (למנהטן בבוקר וממנהטן החוצה בערב), כאשר בכיוון השני כל הרכבות פועלות כמאספות. בקו בן 2 מסילות אין מקום לרכבת מהירה, אך לפעמים מיושם פתרון אחר, הנקרא skip-stop: חלק מהרכבות מדלגות על חלק מהתחנות, וחלק אחר מדלגות על חלק אחר; נכון לשנת 2016 כך מאורגנת רק תנועת הקווים J ו-Z בשעות שיא בכיוון השיא.
רכבות מאספות מסומנות באדום ומהירות בכחול
תבנית skip-stop: שני סוגים של רכבות עוצרים בתחנות שונות
הרכבת התחתית של ניו יורק מורכבת כיום בסך הכל מ-25 קווי רכבת (Routes) שונים. לכל קו ישנו צבע המציין את הרחוב במנהטן שבו הוא עובר (ולכן לפעמים אותו צבע שייך לכמה קווים), ובנוסף שמות הקווים מציינים בין היתר אם הקו הוא מאסף או מהיר. שיטת סימון הצבעים הוצעה על ידי עורך הדין ר. ריילי ד'אדמו אשר זכה בתחרות שהוצעה על ידי רשות התחבורה בשנת 1964. ד'אדמו הציע שיטה שבה צבע נפרד כמעט לכל קו (קודם לכן נעשה שימוש בשלושה צבעים בלבד לכל קווי הרכבת התחתית). על אף שיטת הצבעים - הקווים אינם נקראים על שם צבע הקו (היינו אין "קו כחול" או "קו ירוק").
בקווי הרכבת התחתית של ניו יורק גם קו שנקרא "קו מהיר" אינו בהכרח מהיר לכול אורכו. לדוגמה: "קו מהיר ברודוויי- השדרה השביעית" מהיר אומנם ברחובות- ברודוויי ובשדרה השביעית אך בברונקס ובברוקלין הוא מאסף ועוצר בכל התחנות, ולכן זהו שמו, כלומר: קו מהיר ברחוב ברודוויי ובשדרה השביעית.
מחלקה A ‏ (IRT) כוללת:
| קו | שם המסלול | תחנות קצה | סה"כ תחנות |
| --- | --- | --- | --- |
|  | קו מאסף ברודוויי-השדרה השביעית | רחוב 242 שברובע הברונקס ↔ סאות' פרי שבמנהטן תחתית | 38 |
|  | קו מהיר ברודוויי-השדרה השביעית | רחוב 241 שברובע הברונקס ↔ שדרת פלאטבוש שבברוקלין | 61 |
|  | קו מהיר ברודוויי-השדרה השביעית | רחוב 148 שבהארלם ↔ שדרת ניו לוטס שבברוקלין | 34 |
|  | קו מהיר שדרת לקסינגטון | וודלון שברובע הברונקס ↔ שדרת יוטיקה שבברוקלין | 54 |
|  | קו מהיר שדרת לקסינגטון | שדרת דאייר שברובע הברונקס ↔ שדרת פלאטבוש שבברוקלין | 45 |
|   | קו מאסף שדרת לקסינגטון (מאסף/מהיר פלהם) | פלהם ביי פארק שברובע הברונקס ↔ גשר ברוקלין שבמנהטן תחתית | 38 |
|   | קו מאסף/מהיר פלאשינג | פלאשינג שבקווינס ↔ רחוב 34-הדסון יארדס שבמנהטן | 21 |
|  | קו רחוב 42 | כיכר טיימס שבמנהטן ↔ גרנד סנטרל שבמנהטן | 2 |
מחלקה B ‏ (BMT/IND) כוללת:
| קו | שם המסלול | תחנות קצה | סה"כ תחנות |
| --- | --- | --- | --- |
|  | קו מהיר השדרה השמינית | רחוב 207 שבמנהטן ↔ שדרת מוט שבקווינס | 65 |
|  | קו מהיר השדרה השישית | רחוב 145 שבהארלם, מנהטן ↔ ברייטון ביץ' שבברוקלין | 37 |
|  | קו מאסף השדרה השמינית | רחוב 168 שבמנהטן ↔ שדרת יוקליד שבברוקלין | 40 |
|  | קו מהיר השדרה השישית | רחוב 205 שברובע הברונקס ↔ שדרת סטילוול שבברוקלין | 41 |
|  | קו מאסף השדרה השמינית | ג'מייקה סנטר שבקווינס ↔ מרכז הסחר העולמי שבמנהטן תחתית | 32 |
|   | קו מאסף השדרה השישית (מאסף/מהיר קאלוור) | רחוב 179 שבקווינס ↔ שדרת סטילוול שבברוקלין | 45 |
|  | קו מאסף חוצה-עיר | כיכר קורט שבקווינס ↔ שדרת צ'רץ' שבברוקלין | 21 |
|   | קו מאסף/מהיר רחוב נאסו | ג'מייקה סנטר שבקווינס ↔ רחוב ברוד שבמנהטן תחתית | 30 |
|  | קו מאסף קאנארסי | השדרה השמינית שבמנהטן ↔ רוקאוויי פארקוויי שבברוקלין | 24 |
|  | קו מאסף השדרה השישית | השדרה ה-71 שבקווינס ↔ מידל וילג' שבקווינס | 36 |
|  | קו מהיר ברודוויי | שדרות דיטמארס שבקווינס ↔ שדרת סטילוול שבברוקלין | 45 |
|  | קו מהיר ברודוויי | רחוב 57 שבמנהטן ↔ שדרת סטילוול שבברוקלין | 30 |
|  | קו מאסף ברודוויי | השדרה ה-71 שבקווינס ↔ רחוב 95 שבברוקלין | 45 |
|  | קו שדרת פרנקלין | שדרת פרנקלין שבברוקלין ↔ פארק פרוספקט שבברוקלין | 4 |
|  | קו פארק רוקאווי | ברוד צ'אנל שבקווינס ↔ רוקאוויי פארק שבקווינס | 5 |
|  | קו השדרה השנייה (בתכנון) | רחוב 125 שבהארלם, מנהטן ↔ כיכר האנובר שבמרכז העסקים של מנהטן | 16 |
|  | קו מאסף ברודוויי | שדרות דיטמארס שבקווינס ↔ רחוב וייטהול שבמנהטן תחתית | 23 |
בלוח הזמנים קיימים 5 סוגי "תקופות זמן":
| תקופה | שעות | ימים |
| --- | --- | --- |
| שעות שיא | מ-6:30 עד 9:30 בבוקר ומ-15:30 עד 20:00 | מיום ב' עד יום ו' |
| צהריים | מ-9:30 בבוקר עד 15:30 | מיום ב' עד יום ו' |
| ערבים | מ-20:00 עד חצות | מיום ב' עד יום ו' |
| סופי שבוע | מ-6:30 בבוקר עד חצות | בשבתות ובימי א', וגם בחגים |
| לילות | מחצות עד 6:30 בבוקר | בכל הימים |
רשימת הקווים המוצגת לעיל משקפת את הלו"ז שתקף בצהריים. בשעות שיא חלק מהקווים הופכים ממאספים למהירים בכיוון העומס (כלומר למנהטן לפה"צ וממנהטן אחה"צ), או מגיעים לתחנות נוספות שהם אינם מגיעים אליהן בשעות אחרות. בתקופות זמן אחרות (סוף שבוע, ערב ולילה) חלק מהקווים מתבטלים, או מתקצרים, או הופכים ממהירים למאספים.
עם כל השינויים בשעות השונות, כמעט כל התחנות פעילות 24 שעות ביממה. שתי תחנות (כיכר טיימס וגרנד סנטרל בקו רחוב 42) סגורות בלילה, אבל שתיהן מהוות תחנות מעבר לתחנות אחרות הפתוחות 24 שעות.
כיוון שהמערכת פועלת 24 שעות ביממה, אין אפשרות לבצע עבודות תחזוקה כשאין תנועת רכבות. לכן תחנות או קטעי מסילה נסגרים לפי הצורך, והרכבות מופנות במסלולים חלופיים. באתר של MTA (חברה המפעילה את הרכבת התחתית בניו יורק) ניתן לברר מה השינויים בתנועת רכבות בתאריך מסוים.